Α4-0078/96

Ψήφισμα σχετικά με τους προσανατολισμούς για τη διαδικασία έγκρισης του προϋπολογισμού του 1997: Τμήμα Ι - Ευρωπαϊκό Κοινοβούλιο - παράρτημα Διαμεσολαβητής, Τμήμα ΙΙ -Συμβούλιο, Τμήμα ΙV - Δικαστήριο, Τμήμα V - Ελεγκτικό Συνέδριο, Τμήμα VI - Οικονομική και Κοινωνική Επιτροπή και Επιτροπή των Περιφερειών

Το Ευρωπαϊκό Κοινοβούλιο,

- έχοντας υπόψη τον προϋπολογισμό του 1996 ((ΕΕ L 22 της 29.01.1996)),

- έχοντας υπόψη την ετήσια έκθεση του Ελεγκτικού Συνεδρίου για το οικονομικό έτος 1994 ((ΕΕ C 303 της 14.11.1995)),

- έχοντας υπόψη την έκθεση της Επιτροπής Προϋπολογισμών (Α4-0078/96),

Α. υπενθυμίζοντας ότι ο Δημοσιονομικός Κανονισμός όπως τροποποιήθηκε με τον κανονισμό 2335/95 ((EE L 240 της 07.10.1995, σελ. 12)), προβλέπει ότι στο εξής οι καταστάσεις προβλέψεων των θεσμικών οργάνων θα συνοδεύονται από παράρτημα υπό μορφήν εγγράφου εργασίας το οποίο θα περιλαμβάνει έναν αναλυτικό προϋπολογισμό[semigr ] ότι ο εν λόγω αναλυτικός προϋπολογισμός καταδεικνύει τις διοικητικές δαπάνες σε ανθρώπινους πόρους και σε πιστώσεις στο εσωτερικό κάθε τμήματος του προϋπολογισμού κατανεμημένες στους κυριότερους τομείς,

Β. εκτιμώντας ότι τα πορίσματα του Ευρωπαϊκού Συμβουλίου του Εδιμβούργου στις 12 Δεκεμβρίου 1992 ((Δελτίο ΕΚ 12-1992, σημ. Ι.1-Ι.88)) έχουν αξιοσημείωτες δημοσιονομικές επιπτώσεις επί των αναγκών του Ευρωπαϊκού Κοινοβουλίου σε ακίνητα,

Γ. υπογραμμίζοντας ότι τα θεσμικά όργανα θα πρέπει να συνεχίσουν και να εμβαθύνουν τις προσπάθειες διοργανικής συνεργασίας που έχει ξεκινήσει η αρμόδια για τον προϋπολογισμό αρχή στο πλαίσιο της έγκρισης του προϋπολογισμού του 1996,

Δ. διαπιστώνοντας ότι η αναστροφή της τάσης της ισοτιμίας Ecu/FB κατά τη διάρκεια του τελευταίου τετραμήνου δεν έφθασε τη συναλλαγματική ισοτιμία του Ιανουαρίου 1994,

Ε. υπενθυμίζοντας ότι ο προϋπολογισμός 1996 άφησε στο εσωτερικό της κατηγορίας 5 «διοικητικές δαπάνες» διαθέσιμο ποσό ύψους 62,378 εκατ. Ecu,

ΣΤ. εκτιμώντας ότι η από κοινού ανάγνωση του προύπολογισμού, κατά τη διάρκεια των τελευταίων διαδικασιών έγκρισης του προϋπολογισμού, για την εξέταση των διοικητικών δαπανών με γνώμονα τη λιτότητα και την αρχή του κόστους/αποτελεσματικότητας, την οποία συμμερίζεται το Συμβούλιο, είναι δυνατόν να οδηγήσει στην καθιέρωση πραγματιστικού χρονοδιαγράμματος με το οποίο τα δύο σκέλη της αρμόδιας για τον προϋπολογισμό αρχής δεν θα είναι υποχρεωμένα σε δεύτερη ανάγνωση του σχεδίου προϋπολογισμού για αυτόν τον τομέα δαπανών,

Ζ. υπογραμμίζοντας ότι στο πλαίσιο της διαδικασίας έγκρισης του προϋπολογισμού του 1996 και ειδικότερα στο ψήφισμά του της 26ης Οκτωβρίου 1995 για το σχέδιο προϋπολογισμού της Ευρωπαϊκής Ένωσης για το οικονομικό έτος 1996 - Τμήμα Ι - Ευρωπαϊκό Κοινοβούλιο - παράρτημα Μεσολαβητής - Τμήμα ΙΙ - Συμβούλιο - Τμήμα IV - Ευρωπαϊκό Δικαστήριο - Τμήμα V - Ελεγκτικό Συνέδριο - Τμήμα VI - Οικονομική και Κοινωνική Επιτροπή και Επιτροπή Περιφερειών ((ΕΕ C 308 της 20.11.1995, σελ. 122)) κάλεσε την αρμόδια επιτροπή του να θεσπίσει κατάλληλη διαδικασία αρχής γενομένης από τη διαδικασία χορήγησης απαλλαγής για το οικονομικό έτος 1994, προκειμένου να εξεταστεί η εκτέλεση του προϋπολογισμού στα τμήματα IV, V και VI και να διασφαλιστεί, κατά συνέπεια, η συνοχή και η παρακολούθηση αυτών των διαβουλεύσεων εκ μέρους των ενδιαφερομένων θεσμικών οργάνων,

Η. λαμβάνοντας υπόψη ότι, όσον αφορά ορισμένες δαπάνες προτεραιότητας, θα πρέπει να αναγνωρισθεί η ανάγκη για μεγαλύτερο άνοιγμα και διαφάνεια, ώστε τα κοινοτικά όργανα να έλθουν πλησιέστερα στον ευρωπαίο πολίτη.

Γενικό πλαίσιο

1. κρίνει ότι με βάση μακροοικονομικές προβλέψεις, η κατηγορία 5 «διοικητικές δαπάνες» θα πρέπει να καταγράψει αύξηση της τάξεως του 3,8%, ήτοι κατ' όγκον αύξηση των πιστώσεων κατά 4.352 εκατ. Ecu σε τιμές 1997[semigr ]

2. επισημαίνει εντούτοις ότι η διάθεση αυτού του όγκου πιστώσεων οφείλει να σεβαστεί τις διατάξεις της Διοργανικής Συμφωνίας της 29ης Οκτωβρίου 1993 και ειδικότερα το άρθρο 19 αυτής[semigr ] ότι το εν λόγω ποσό πρέπει να λάβει υπόψη την πραγματική εκτέλεση των εγκριθεισών πιστώσεων και να χρηματοδοτήσει κατά προτεραιότητα τις δαπάνες εκείνες η επανάληψη των οποίων υπόκειται σε καταστατικούς κανόνες ή στην τήρηση των τρεχουσών συμβατικών υποχρεώσεων[semigr ]

3. υπογραμμίζει ιδίως τη σημαντική αύξηση των δαπανών για ακίνητα και, κατά συνέπεια, των εξόδων που συνδέονται με την εγκατάσταση στα νέα κτήρια, καθώς επίσης και την αύξηση των δαπανών του καθεστώτος συντάξεων που υπολογίζεται σε 11%[semigr ]

4. φρονεί κατά συνέπεια ότι το κατευθυντήριο ποσοστό ονομαστικής αύξησης των δαπανών δεν θα πρέπει να υπερβεί το 3%[semigr ]

5. ζητεί από κάθε θεσμικό όργανο να καταδείξει μέσω του αναλυτικού προϋπολογισμού για τις προβλεπόμενες δαπάνες για το οικονομικό έτος 1997, τη σημειωθείσα πρόοδο στο θέμα της διοργανικής συνεργασίας και, ειδικότερα, τις διοικητικές αποφάσεις και αναδιαρθρώσεις που ανέλαβαν στην οργάνωση των υπηρεσιών τους, συνοδευόμενες από τις εξοικονομήσεις ανθρωπίνων πόρων και πιστώσεων[semigr ]

Ανθρώπινοι πόροι

6. υπογραμμίζει ότι με βάση τις διαθέσιμες πληροφορίες για τη διαχείριση και το δημοσιονομικό απολογισμό του οικονομικού έτους 1994 αφενός και το ποσοστό πλήρωσης των θέσεων που έχουν εγκριθεί στο οργανόγραμμα αφετέρου, τα θεσμικά όργανα καταφεύγουν αρκετά συχνά στην πρόσληψη επικουρικών υπαλλήλων ενώ παραμένουν κενές εγκριθείσες θέσεις[semigr ]

7. επισημαίνει ότι όλα τα θεσμικά όργανα γνώρισαν κατά τη διάρκεια των τελευταίων οικονομικών ετών αύξηση του οργανογράμματός τους πέραν των θέσεων που συνδέονται άμεσα με τις επιπτώσεις της γεωγραφικής και γλωσσικής ισορροπίας ως απόρροια της διεύρυνσης[semigr ] ότι αυτή η αύξηση εμφανίζει ανισότητες αναλόγως της κατηγορίας του προσληφθέντος προσωπικού και οδηγεί επομένως σε έναν νέο προσδιορισμό των αναγκών των οργάνων σε ανθρώπινους πόρους[semigr ] καλεί τα όργανα, με βάση τις θέσεις απασχόλησης (κατηγορία και βαθμός) που δημιούργησε η αρχή επί του προϋπολογισμού λόγω της διεύρυνσης, να συμπεριλάβουν αριθμητικώς στις καταστάσεις προβλέψεων τον αριθμό των θέσεων που εκαλύφθησαν και κατέχονται από τους υπηκόους των νέων κρατών μελών, καθώς και τον αριθμό αυτών που παραμένουν κενές στο ίδιο πλαίσιο[semigr ]

8. θεωρεί ότι φαίνεται εξαιρετικά δύσκολο να προβλεφθεί, για το 1997, η δημιουργία νέων θέσεων και οποιοδήποτε αίτημα των οργάνων θα πρέπει να ικανοποιηθεί μέσω της αναδιάταξης των υφισταμένων ανθρωπίνων πόρων[semigr ] ζητεί από τα όργανα να διευκρινίσουν τα συγκεκριμένα μέτρα που έλαβαν σε ό,τι αφορά τη βελτίωση της λειτουργίας των διοικητικών υπηρεσιών τους και υπενθυμίζει το ψήφισμά του της 21ης Απριλίου 1994 ((ΕΕ C 128 της 09.05.1994, σελ. 366)), σχετικά με την πολιτική προσωπικού των κοινοτικών οργάνων και, ιδίως, την ανάγκη να διενεργείται περιοδικώς αξιολόγηση της λειτουργίας (screening)[semigr ]

9. καλεί τα θεσμικά όργανα, λαμβανομένων υπόψη των δυνατοτήτων που προσφέρει η διοργανική συνεργασία στο θέμα της από κοινού διοργάνωσης διαγωνισμών για την πρόσληψη υπαλλήλων σύμφωνα με τον κανονισμό υπηρεσιακής κατάστασης, να εμβαθύνουν στο θέμα της οργάνωσης και των δοκιμασιών των διαφόρων τύπων διαγωνισμών που επιτρέπουν την επιλογή υποψηφίων με τις καλύτερες δυνατές επαγγελματικές ικανότητες στο πλαίσιο των καθηκόντων που θα πρέπει να αναλάβουν κατά την εργασία τους στα θεσμικά όργανα, και να επιτύχουν την ορθή πολιτική ίσων ευκαιριών, μεταξύ άλλων και με μία συμφωνία για έναν διοργανικό κώδικα συμπεριφοράς για την απασχόληση των ατόμων με ειδικές ανάγκες[semigr ]

10. κρίνει ότι αυτή η εμβάθυνση πρέπει να οδηγήσει στη ποιοτική βελτίωση των προσλήψεων με αποτέλεσμα να αυξηθεί η παραγωγικότητα, να καταστεί πηγή εξοικονόμησης δημοσιονομικών πόρων και να οδηγήσει στην καθιέρωση συγκρίσιμων κριτηρίων μεταξύ των διαφόρων οργάνων[semigr ] επισημαίνει ότι θα λάβει υπόψη τα αποτελέσματα αυτής της προσέγγισης στο πλαίσιο της εξέτασης του σχεδίου προϋπολογισμού για το 1997[semigr ]

11. καλεί επιπλέον τα όργανα να αποτιμήσουν για μια πενταετή περίοδο τα αποτελέσματα της επαγγελματικής επιμόρφωσης, υποδεικνύοντας κατά κύριο λόγο τους επιλεγέντες τομείς, τον αριθμό ωρών που αφιερώθηκαν σε αυτούς, το κόστος και τον αριθμό ατόμων κατά τομέα, την επίπτωση στην οργάνωση της εργασίας, την συχνότητα συμμετοχής κατά υπάλληλο και κατά κατηγορία του προσωπικού καθώς και τον τρόπο απασχόλησης των καθηγητών γλωσσών για τα αντίστοιχα μαθήματα υπέρ των βουλευτών[semigr ] δηλώνει την πρόθεσή του να εξετάσει τα αποτελέσματα των εργασιών αυτών πριν από την πρώτη ανάγνωση του σχεδίου προϋπολογισμού για το 1997[semigr ]

12. επιθυμεί να υπογραμμίσει ότι θα λάβει υπόψη του οποιοδήποτε αίτημα για αναβάθμιση/μετατροπή θέσεων κάθε φορά που αυτά τα αιτήματα θα συνοδεύονται από κατάλληλη αιτιολόγηση στο πλαίσιο έκθεσης που δεσμεύει την ενδιαφερόμενη Ανώτατη για τους Διορισμούς Αρχή, με βάση μια πολιτική προγραμματισμού και διαχείρισης των ανθρωπίνων πόρων της οποίας τα κριτήρια θα έχουν σαφώς προσδιοριστεί[semigr ]

Πιστώσεις

13. επισημαίνει ότι η έκθεση που εκπόνησε η Επιτροπή για τα προγράμματα ακινήτων των θεσμικών οργάνων και τους όρους χρηματοδότησης μετά από αίτημα της αρμόδιας για τον προϋπολογισμό αρχής, προτείνει τρόπους που είναι δυνατόν να υιοθετηθούν (άμεση αγορά, μίσθωση-αγορά ή αγορά με χρηματοδότηση, απλή μίσθωση) για την κατοχή ενός κτηρίου[semigr ]

14. κρίνει ως εκ τούτου απαραίτητο ότι, εκτός των τρεχουσών συμβάσεων ενόψει της απόκτησης νέων κτηρίων, θα ήταν σκόπιμο, οποιοδήποτε νέο αίτημα για απόκτηση κτηρίων να αποτελεί το αντικείμενο τακτικής εκτίμησης, με διευκρίνιση των πραγματικών αναγκών σε εμβαδόν του θεσμικού οργάνου ή του ενδιαφερομένου συμβουλευτικού οργάνου καθώς επίσης και των δημοσιονομικών επιπτώσεων, με δεκαετή πρόβλεψη, λαμβανομένης συγχρόνως υπόψη της βέλτιστης χρήσης των υπαρχόντων κτηρίων[semigr ]

15. διαπιστώνει ότι η Κοινότητα διαθέτει την δική της ακίνητη περιουσία[semigr ] καλεί κατά συνέπεια όλα τα θεσμικά όργανα, στο πλαίσιο της συνέχισης της διοργανικής συνεργασίας, να επεξεργασθούν πρόταση που να αφορά την συγκέντρωση των δαπανών για ακίνητα σε ένα τμήμα του προϋπολογισμού κατ' εφαρμογήν των διατάξεων του Δημοσιονομικού Κανονισμού και ιδίως εκείνων των άρθρων του που αναφέρονται στη χρηστή δημοσιονομική διαχείριση, στη σχέση κόστους/αποτελεσματικότητας και στη δομή και τον τρόπο παρουσίασης του προϋπολογισμού[semigr ]

16. επιθυμεί να υπενθυμίσει ότι οι προϋπολογισμοί 1995 και 1996 δεν προβλέπουν πιστώσεις για το μίσθωμα του κτιρίου του Δικαστηρίου βάσει των δημοσιονομικών δελτίων που το εν λόγω όργανο υπέβαλε στην αρμόδια για τον προϋπολογισμό αρχή κατά τις δημοσιονομικές διαδικασίες των αντιστοίχων ετών[semigr ] ως εκ τούτου, θεωρεί σκόπιμο να περιλάβει το Δικαστήριο στην κατάσταση προβλέψεών του τις τεχνικές δεσμεύσεις που συνεπάγονται οι εργασίες διαμόρφωσης του κτιρίου, καθώς και τους όρους αναθεώρησης της σύμβασης μισθώσεως του κτιρίου του Δικαστηρίου[semigr ]

17. υπενθυμίζει την πρόοδο που επετεύχθη, κατά τους τελευταίους μήνες, ως προς την ανάπτυξη της συνεργασίας μεταξύ του Ευρωπαϊκού Κοινοβουλίου και της Επιτροπής για την πολιτική ενημέρωσης: επιμένει ότι η συνεργασία αυτή πρέπει να συνεχισθεί σε διοργανικό πλαίσιο, ώστε μακροπρόθεσμα να επιτευχθεί ο στόχος ενός συστήματος ενημέρωσης σε επίπεδο Ευρωπαϊκής Ένωσης[semigr ]

18. καλεί τα θεσμικά όργανα να συνεχίσουν το έργο εναρμόνισης της ονοματολογίας του προϋπολογισμού και να παρουσιάσουν στις καταστάσεις προβλέψεών τους σύστημα κοστολόγησης για τις δραστηριότητες που αναπτύσσονται στο πλαίσιο της διοργανικής συνεργασίας[semigr ]

19. κρίνει ότι οποιαδήποτε νέα δράση ή αναδιοργάνωση των δραστηριοτήτων των ενδιαφερομένων θεσμικών οργάνων, και κατά συνέπεια οιαδήποτε αναθεώρηση της δομής που επιτρέπει τη μεγιστοποίηση της λειτουργίας τους και την εκπλήρωση των καθηκόντων που τους έχουν ανατεθεί από τη Συνθήκη, θα πρέπει να σέβεται το πνεύμα της δημοσιονομικής πειθαρχίας και να συνοδεύεται από δημοσιονομικό δελτίο στο οποίο θα διασαφηνίζεται η πολυετής επίπτωση τόσο σε πιστώσεις όσο και σε ανθρώπινους πόρους[semigr ]

20. υπό το πρίσμα αυτό, ζητεί από τα Όργανα να διευκρινίσουν, μεταξύ των δαπανών τους, εκείνες που προϋποθέτουν ενιαίο κόστος και που θα μπορούσαν ενδεχομένως να αποτελέσουν το αντικείμενο πρόωρης χρηματοδότησης ήδη το 1996 μέσω τροποποιημένου συμπληρωματικού προϋπολογισμού[semigr ]

21. αναθέτει στον Πρόεδρό του να διαβιβάσει το παρόν ψήφισμα σε όλα τα ενδιαφερόμενα θεσμικά και συμβουλευτικά Όργανα.